Teknik- og Miljøforvaltningen

Center for Bydesign

Att. Helle Bay

Høringssvar vedr. tillæg 3 til lokalplan 432 Carlsberg II

Valby Lokaludvalg har modtaget ovenstående tillæg til lokalplan i høring. Planudvalget under Valby Lokaludvalg har drøftet høringen og udarbejdet nedenstående høringssvar. Høringssvaret fremsendes med forbehold for Valby Lokaludvalgs endelige godkendelse den 13. august 2013.

Valby Lokaludvalg mener at den forslåede etablering af indkørsel til P-kælder fra Bjerregårdsvej er uacceptabelt og i modstrid med intentionerne om trafikafvikling i området og at det skaber farlige situationer ved ind og udkørsel til Valby Langgade fra Bjerregaardsvej

Således ønsker Valby Lokaludvalg, at al biltrafik til parkeringsanlægget skal ske fra Gl. Carlsbergvej hvorved det nyanlagte lyskryds v. Pileallé / Gl. Carlsbergvej kan være med til at understøtte en hensigtsmæssig trafikafvikling til og fra området. Valby Lokaludvalg ser dog gerne en stiforbindelse til bløde trafikanter fra Bjerregårdsvej.

Valby Lokaludvalg lægger vægt på, at projektet tager højde for de arkitektoniske kvaliteter i området herunder de sigtelinjer, der ligger i den bevarende lokalplan for det tilstødende område. Valby Lokaludvalg håber samtidig at den kvalitetsbevidsthed, der har præget den hidtidige renovering af ejendommene i området, vil blive indarbejdet i det nye udviklingsprojekt.

Med venlig hilsen

Lisbeth Ritter

Formand for Valby Lokaludvalg

Michael Fjeldsøe

Formand for planudvalget

Næstformand i Valby Lokaludvalg